
Text rozhodnutia
Súd: Krajský súd Žilina Spisová značka: 25Sd/129/2016 Identifikačné číslo súdneho spisu: 5016200530 Dátum vydania rozhodnutia: 04. 08. 2016 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2016:5016200530.1 ROZSUDOK V MENE SLOVENSKEJ REPUBLIKY Krajský súd v Žiline - správny súd, v konaní vedenom pred sudkyňou Mgr. Norou Tomkovou, v právnej veci navrhovateľky: Q. C., nar. XX. X. XXXX, r. č.: XXXXXX/XXXX, bytom F. M. B., F. B. XXXX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, v konaní o preskúmanie zákonnosti rozhodnutia odporkyne č. XXX XXX XXXX X zo dňa 18. 3. 2016, takto r o z h o d o l : Rozhodnutie odporkyne č. XXX XXX XXXX X zo dňa 18. marca 2016 podľa § 250j ods. 2 písm. d), e) O.s.p. z r u š u j e a v e c v r a c i a odporkyni na ďalšie konanie. Navrhovateľke náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 18. marca 2016 podľa § 73, § 112 ods. 4 a 6 a § 82 Zákona o sociálnom poistení v znení neskorších predpisov znížila navrhovateľke od 16. apríla 2016 sumu invalidného dôchodku na 228,80 € mesačne. Proti rozhodnutiu odporkyne podala navrhovateľka včas opravný prostriedok, v ktorom namietala posúdenie zdravotného stavu a jeho opätovné posúdenie. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia odporkyne, pobočky Čadca dňa 17. mája 2016 a posudkovým lekárom sociálneho poistenia odporkyne, ústredie dňa 21. júna 2016. Posudkoví lekári sociálneho poistenia zotrvali na pôvodnom posudku, že navrhovateľka je od 12. februára 2016 invalidná podľa § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 70 % v porovnaní so zdravou fyzickou osobou. Druhostupňový posudkový lekár sociálneho poistenia MUDr. F. v lekárskej správe zo dňa 21. júna 2016 uviedol: V odvolacom konaní sme sa oboznámili s celou doručenou zdravotnou dokumentáciou, so všetkými predloženými odbornými nálezmi, vykonali sme vlastné vyšetrenie. Navrhovateľka s ľahkou perinatálnou encefalopatiou s prejavmi ľahkej mentálnej retardácie, bez porúch správania, verifikovaná psychologickým a psychiatrickým vyšetrením. Tiež prítomná porucha sluchu stredne ťažkého stupňa, celková strata sluchu podľa Fowlera 58,3 %. Prítomná dyslália. Kontakt pri hlasitej reči nadviazateľný, psychomotorický prejav zodpovedá mentálnemu postihu, reč je ťažšie zrozumiteľná, vzhľadom k uvedenému ide o stredne ťažké postihnutie pri perinatálnej encefalopatii. Posúdenie na 1. stupni zo dňa 15. decembra 2015 je nadhodnotené, zaradenie medzi ťažké poruchy (ťažká demencia) nie je správne. V popredí klinického obrazu je mentálne postihnutie ľahkého stupňa, ktoré hodnotíme vzhľadom k pridruženým závažným postihnutiam na hornej hranici rozpätia, t. j. 60 %. Pre ťažkosti zo strany pohybového aparátu zvyšujeme MPSVZČ o 10 %. Celková miera poklesu schopnosti vykonávať zárobkovú činnosť je naďalej 70 % (F70/Kapitola V., položka 6, písm. a). Navrhovateľka sa stanoveného termínu pojednávania nezúčastnila. Jej neprítomnosť na pojednávaní ospravedlnila matka z dôvodu podania návrhu na obmedzenie spôsobilosti na právne úkony na Okresný súd Čadca. Z tohto dôvodu súd vec prejednal a rozhodol aj v neprítomnosti navrhovateľky v súlade s ust. § 250g ods. 2 O.s.p.. Zástupkyňa odporkyne sa pridržiavala písomného vyjadrenia vo veci a žiadala napadnuté rozhodnutie zo dňa 18. marca 2016 o znížení sumy invalidného dôchodku potvrdiť ako vecne správne. Krajský súd preskúmal napadnuté rozhodnutie odporkyne, i konanie, ktoré mu predchádzalo (§ 250l a nasl. O.s.p.) a dospel k záveru, že opravný prostriedok navrhovateľky je dôvodný. Z obsahu súdneho a administratívneho spisu v predmetnej veci vyplýva, že ide o konanie o posúdenie invalidity na základe opravného prostriedku navrhovateľky z dôvodu nesúhlasu s určenou mierou poklesu schopnosti zárobkovej činnosti. Odporkyňa rozhodnutím č.. X zo dňa 15. januára 2016 podľa § 70 ods. 2 a § 82 Zákona o sociálnom poistení v znení neskorších predpisov priznala navrhovateľke od 28. septembra 2015 invalidný dôchodok v sume 319,90 € mesačne. Podľa § 82 Zákona o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny SR č. 283/2015 Z. z. zvýšila invalidný dôchodok navrhovateľky od 1. januára 2016 na sumu 321,60 € mesačne. V tomto období (január 2016) bol pokles schopnosti vykonávať zárobkovú činnosť u navrhovateľky viac ako 70 % v porovnaní so zdravou fyzickou osobou (MPSVZČ 75 %). Invalidita bola navrhovateľke priznaná na podklade lekárskej správy vypracovanej posudkovými lekárkami sociálneho poistenia pobočky v Čadci, a to MUDr. F. a MUDr. B., pričom tieto stanovili mieru poklesu schopnosti vykonávať zárobkovú činnosť na 75 % a dátum vzniku invalidity stanovili: v čase nezaopatrenosti - od narodenia. V posudku uviedli: U 18-ročnej posudzovanej je rozhodujúcou príčinou dlhodobo nepriaznivého zdravotného stavu postihnutie v dôsledku perinatálnej encefalopatie. Od včasného detského veku zaostávala v psychomotorickom vývoji i verbálnom prejave. V roku 2000 (vo veku cca 3 roky) bola vyšetrená detským psychiatrom, stav bol diagnosticky zhodnotený ako duševná zaostalosť stredného stupňa na podklade perinatálnej encefalopatie, mala doporučenú liečbu na zlepšenie mozgových funkcií, individuálne vedenie v domácom prostredí, nácvik jemnej motoriky, stimuláciu reči i foniatrické vyšetrenie na vylúčenie poruchy sluchu. V roku 2001 pokračovala v sledovaní detského psychiatra pre oneskorený psychomotorický vývoj a poruchu vývinu reči, pri neurologickom vyšetrení mala v klinickom náleze zhodnotené prejavy stigmatizácie na tvárovej časti hlavy, po pohybovej stránke nález bol bez patológie. Pre predpokladanú poruchu sluchu bola v sledovaní a vyšetrovaní foniatra, pre poruchu reči navštevovala logopédiu. V roku 2005 bola hospitalizovaná na ušno-nosno-krčnom oddelení k dodiferencovaniu stupňa poruchy sluchu, ktorú sa presne určiť nepodarilo, stav bol diagnosticky uzatvorený ako obojstranná senzoneurálna nedoslýchavosť. Neskôr mala pre poruchu sluchu (cca vo veku 8 rokov anamnestický) doporučené používanie naslúchacích aparátov obojstranne. Pokračovala v sledovaní detského psychiatra pre duševnú zaostalosť s oneskorovaním psychomotorického vývoja, úzkostné poruchy so sklonom k sociálnemu stiahnutiu a v sledovaní ušno-nosno-krčného lekára pre poruchu sluchu. V roku 2015 podľa psychologického vyšetrenia je aktuálna mentálna úroveň menovanej v pásme ľahkej duševnej zaostalosti, stredného stupňa, s IQ 57, pričom verbálna zložka je s IQ 50, defektná úroveň rozvoja verbálnej zložky je i v dôsledku sluchového postihnutia, pri psychiatrických kontrolách je menovaná nepresne orientovaná, má poruchu komunikácie, reč neostrú, artikulačne narušenú, má poruchy emotivity s úzkostným ladením, slabú koncentráciu pozornosti, znížený úsudok a chápavosť, jej osobnosť hodnotí psychiater ako jednoducho štruktúrovanú, senzitívnu, sekundárne neurotizovanú zdravotným handicapom, zo psychiatrického hľadiska je pracovný potenciál menovanej významne obmedzený. Podľa posledného ušno-nosno-krčného vyšetrenia má trvalú poruchu sluchu s celkovou stratou sluchu podľa Fowlera 58,3 %, v pásme stredne ťažkej nedoslýchavosti obojstranne. Ukončila vzdelávanie na základnej škole v špeciálnej triede, pokračuje vo vzdelávaní v špecializovanom školskom zariadení, odbor kvetinárka, navštevuje 2. ročník, na základe zistenej anamnézy v škole i domácom prostredí je odkázaná na pomoc a usmernenie inej osoby pri bežných činnostiach. Aktuálne sa na posudzovanie dostavila v sprievode matky, v ušiach obojstranne má naslúchacie aparáty, verbálny kontakt je možný pri priamom očnom kontakte a zvýšenej hlasitosti reči, je orientovaná osobou, odpovedá stručne, málo obsažné, infantilne, bojazlivo, dikciu má tichú, verbálny prejav dyslalický, je úzkostná až fobická, depresívne ladená, málo odkloniteľná, očný kontakt nadviaže. S ohľadom na uvedený priebeh ochorenia, výsledky vyšetrení, prítomné mentálne i sluchové postihnutie na podklade perinatálnej encefalopatie je rozhodujúce zdravotné postihnutie hodnotené v uvedenej položke príslušnej kapitoly pod písmenom b, vzhľadom na objektívne nálezy pri psychiatrických kontrolách, psychologický nález i poruchu sluchu potencujúcu ťažkosti menovanej je miera poklesu schopnosti vykonávať zárobkovú činnosť 65 %. V roku 2008 bola vyšetrená očným lekárom pre tupozrakosť ľavého oka a astigmatizmus, v pravidelnom sledovaní očného lekára nie je. V detstve prekonala opakované zápaly obličiek a močových ciest, je v sledovaní nefrológa, pri posledných kontrolách má mierne zníženie tubulárnej rezorbcie, inak funkčné testy v norme: dusíkaté katabolity v norme. Je v sledovaní ortopéda pre zistené vrodené čiastočné vykĺbenie bedrových kĺbov i stav po avaskulárnej nekróze hlavičiek stehnových kostí, pri vyšetrení v roku 2015 má skrátenie ľavej dolnej končatiny, funkčné obmedzenie rozsahu pohybov v bedrových kĺboch viac vpravo Aktuálne má chôdzu samostatnú, bez opory, s narušeným stereotypom, na ľavú dolnú končatinu pre skrátenie kríva, funkčné obmedzenie má v odtiahnutí viac vpravo, v rotáciách obojstranne. Po navýšení o 10 % pre postihnutie bedrových kĺbov obojstranne, vľavo i so skrátením končatiny, je celková miera poklesu schopnosti vykonávať zárobkovú činnosť 75 %. Ostatné nálezy posudkovo významné nie sú. Invalidita menovanej vznikla v čase nezaopatrenosti, od narodenia. Posudkové lekárky sociálneho poistenia stanovili kontrolnú lekársku prehliadku na december 2018. Pri mimoriadnej kontrolnej lekárskej prehliadke zo dňa 12. 2. 2016 vypracovala posudková lekárka sociálneho poistenia MUDr. F. lekársku správu dňa 17. mája 2016, v ktorej uviedla - pri posudzovaní dňa 12. 2. 2016 pre rozhodujúce zdravotné postihnutie (mentálna retardácia) s ohľadom na psychologický nález (mentálna úroveň v pásme ľahkej duševnej zaostalosti stredného stupňa s IQ 57, verbálna zložka s IQ 50) i hodnotenie psychiatra (sekundárne emočné poruchy senzitívnej osobnosti, významne redukovaný pracovný potenciál zo psychiatrického hľadiska) a ťažkosti menovanej s vyjadrovaním pri bežnej komunikácii (limitované pri mentálnom postihnutí aj sluchovým handicapom) bola miera poklesu schopnosti vykonávať zárobkovú činnosť na hornej hranici 60 %. Stredne ťažká nedoslýchavosť s používaním naslúchacích aparátov obojstranne a postihnutie bedrových kĺbov bolo zohľadnené v navýšení o 10 % a celková miera poklesu schopnosti vykonávať zárobkovú činnosť bola 70 %. Ostatné nálezy boli hodnotené ako posudkovo nevýznamné. Pri aktuálnom posudzovaní aj ohľadom na novodoložené psychiatrické vyšetrenie je MPSVZČ 70 % - pre rozhodujúce zdravotné postihnutie: Mentálna retardácia 60 % a pre nedoslýchavosť a postihnutie bedrových kĺbov 10 %. Invalidita vznikla u menovanej v čase nezaopatrenosti, od narodenia. Pri vypracovaní lekárskej správy MUDr. F. a MUDr. B. zo dňa 15. decembra 2015 bolo za rozhodujúce zdravotné postihnutie u navrhovateľky stanovené - organické duševné poruchy, poruchy intelektu, emotivity, afektivity - perinatálne poškodenie podľa Kapitoly V., položka 1, písm. b), pričom posudkové lekárky za rozhodujúce zdravotné postihnutie stanovili MPSVZČ 65 %. Za iné zdravotné postihnutia (obmedzenie pohybu bedrových kĺbov) navýšili percentuálnu mieru o 10 %. Pri kontrolnej lekárskej prehliadke zo dňa 12. 2. 2016 však posudková lekárka sociálneho poistenia MUDr. F. za rozhodujúce zdravotné postihnutie u navrhovateľky stanovila mentálnu retardáciu podľa Kapitoly V., položka 6, písm. a), pričom MPSVZČ stanovila na 60 % a za iné zdravotné postihnutia (obojstranná porucha sluchu, nedoslýchavosť stredne ťažkého stupňa, vrodené čiastočné vykĺbenie bedrových kĺbov so skrátením dolnej končatiny vľavo) zvýšila percentuálnu mieru o 10 %. Pri aktuálnom posudzovaní (17. mája 2016) mala k dispozícii tie isté lekárske nálezy ako pri posudzovaní invalidity navrhovateľky dňa 15. decembra 2015 + novodoložené psychiatrické vyšetrenie zo dňa 4. 3. 2016, ktoré je takmer totožné s posledným psychiatrickým vyšetrením z 30. 10. 2015. Z novodoloženého psychiatrického vyšetrenia zo dňa 4. 3. 2016 vyplýva - V škole je pomerné spokojná, prospela veľmi dobre, musia ju stále voziť, nedokáže bez pomoci cestovať a prestupovať na náväzné spoje. Subjektívne: dobre, v škole aj trojka, objektívne: pri vedomí, orientácia rámcovo správna, nepozná dobre na hodinách, skôr na digitálnych, reč je nečistá pri poruche sluchu, emotivita labilná, v záťaži reaguje úzkostne, nálada je skleslá, obavy z nových a neznámych vecí, paranoidné nastavenie, senzitívna vzťahovačnosť, chápavosť a úsudok sú oslabené, intelekt v pásme strednej debility, IQ 57, osobnosť senzitívna introv. Záver: mentálna retardácia ľahkého stupňa, hypacusis gravis, sec. emoč. por. senz. os. Naďalej vyžaduje vedenie druhou osobou, nie je schopná samostatne cestovať do školy. Posúdenie rozsahu zdravotného poškodenia a jeho následkov na schopnosť občana vykonávať zárobkovú činnosť vyžaduje odborné lekárske znalosti, ktoré sú vo veciach sociálneho zabezpečenia zverené posudkovým lekárom sociálneho poistenia, a to tak pre účely správneho, ako aj na účely súdneho konania. Súd nie je oprávnený medicínsky posudzovať zdravotné postihnutie navrhovateľky. Napriek tomu súd pri laickom medicínskom posúdení rozhodujúceho zdravotného postihnutia u navrhovateľky, stanovené posudkovými lekármi podľa Kapitoly V. - duševné choroby a poruchy správania poukazuje na všeobecné posudkové hľadisko, ktorým je pri stanovení poklesu schopnosti zárobkovej činnosti vývoj osobnosti v afektívnej, emocionálnej oblasti, schopnosť adaptácie, vplyvy prostredia, možnosť pracovného a sociálneho zaradenia. V konkrétnom prípade súd vzal do úvahy, že ide o navrhovateľku, ktorá bola narodená predčasne, po narodení bola v inkubátore, cca vo veku 2 rokov sa u nej začalo prejavovať oneskorovanie psychomotorického vývoja, nerozprávala, slovne sa neprejavovala, sedieť začala v 13. mesiacoch, bola vyšetrená geneticky i odbornými lekármi, neurológom, detským psychiatrom, od 3. rokov veku bola v sledovaní detského psychiatra pre duševnú zaostalosť a poruchu vývoja reči a bola aj v sledovaní foniatra, poruchu sluchu jednoznačne potvrdenú presne nemala, mala ju potvrdenú až vo veku 8 rokov a od 8 rokov má obojstranne naslúchací aparát. V sledovaní detského psychiatra i ORL lekára pokračuje. Bola opakovane vyšetrená psychológom, naposledy v roku 2015, psychiatrom naposledy v marci 2016, považuje súd napadnuté rozhodnutie odporkyne zo dňa 18. marca 2016 za nepreskúmateľné pre nezrozumiteľnosť alebo pre nedostatok dôvodov a zmenu rozhodujúceho zdravotného postihnutia u navrhovateľky považoval za vadu, ktorá mohla mať vplyv na zákonnosť napadnutého rozhodnutia, preto napadnuté rozhodnutie v zmysle ust. § 250j ods. 2 písm. d) a e) O.s.p. s použitím ust. § 250l ods. 2 O.s.p. a § 250q ods. 2 O.s.p. zrušil a vec vrátil odporkyni na ďalšie konanie. Odporkyňa je s poukazom na ust. § 250r O.s.p. právnym názorom súdu viazaná a v ďalšom konaní bude potrebné, aby odstránila uvedené nedostatky, konkrétne, aby opätovne prostredníctvom posudkových lekárov sociálneho poistenia posúdila invaliditu navrhovateľky vzhľadom na zmenu jej rozhodujúceho zdravotného postihnutia v pomerne krátkom časovom období. Po opätovnom posúdení zdravotného stavu vydá odporkyňa opätovne rozhodnutie, ktoré riadne odôvodní v zmysle ust. § 209 ods. 1 a 4 Zákona o sociálnom poistení. O trovách konania súd rozhodol v zmysle ust. § 250k ods. 1 vety prvej O.s.p. v spojení s § 250l ods. 2 O.s.p. a nepriznal úspešnej navrhovateľke náhradu trov konania voči odporkyni, keďže navrhovateľka v konaní nevzniesla procesný návrh na ich uplatnenie v súlade s ust. § 151 ods. 1 O.s.p. pri aplikácii § 246c ods. 1 O.s.p.. V predmetnom konaní súd postupoval v súlade s ust. § 492 ods. 1 zákona č. 162/2015 Z. z. (teda podľa O.s.p.). Poučenie: Proti tomuto rozsudku odvolanie n i e j e prípustné. (§ 250s veta druhá O.s.p.)

